B. Bugár, podpredseda NR SR: (2002-05-16):
Nech sa páči, máte slovo. R. Kováč, minister zdravotníctva SR: Vážený pán predsedajúci, vážené pani poslankyne, vážení páni poslanci. Vypočul som si rozpravu k tomuto materiálu, ktorá sčasti bola nasmerovaná k tomuto materiálu, sčasti k iným materiálom, ktoré sa týkajú nie privatizácie, transformácie, prípadne k predchádzajúcemu zoznamu, tak ako hovorila pani poslankyňa Aibeková. Pani poslankyne, ja skutočne nezodpovedám za to, kedy ktorý bod bude. Má síce pravdu, pán poslanec Cuper, že minister môže vystúpiť, kedy chce, ale bod jeho programu je zaraďovaný Národnou radou. A tak ako Národná rada rozhodne, tak sa rokuje. Teraz ak dovolíte k zoznamu. Zoznam obsahuje tri alebo štyri základné skupiny privatizovaných subjektov. Myslím si, že v rozprave neodzneli žiadne pripomienky k privatizácii zdravotníckych stredísk, ktoré sú tu uvedené. Sú to skutočne malé zdravotné strediská. Ja by som chcel povedať, že, a potom sa dotknem aj ceny, my neprivatizujeme Obvodné zdravotné stredisko v Jasove, ale gynekologickú ambulanciu, čo je jedno, jediné stredisko. Ak dovolíte, nemôžete porovnávať cenu v Jasove štvorcového metra so štvorcovým metrom v Bratislave. Ale dotknem sa ceny, prosím, ja vám vysvetlím, prečo je to tu takto uvedené. Tá druhá skupina sú detské sanatóriá, v ktorých prevažnú časť tvoria denné detské sanatóriá a tieto denné detské sanatóriá sú práve charakteristické tým, že slúžia deťom priamo z oblasti tej obce, pretože tak je to formulované pri vzniku detského denného sanatória, kde nie je možné denne dovážať deti z väčšej vzdialenosti. A preto je to aj vždy vo väčších mestách. My tu dávame priestor, aby sa uchádzali o tieto denné detské sanatóriá aj obce, ak budú mať o to záujem. Zatiaľ sa ukazuje, že príliš veľký záujem o to nie je. Je ich deväť. Čo sa týka celej skupiny polikliník, a to je odpoveď pánu poslancovi Hofbauerovi, tu nepôjde o výpredaj. Tu pôjde o dar, pán poslanec, pretože všetky polikliniky, a je ich tu 15, pôjdu bezodplatným prevodom obci, všetky. Takže nie 700-tisíc, ale zadarmo a obci. V tom prípade máte pravdu. Nebude to ale výpredaj, bude to dar, pretože ak je to zadarmo, je to dar. Sú tu uvedené, je ich tu 15, a ešte snáď, prečo sú vyčlenené teraz v tomto zozname, pretože sú to polikliniky, ktoré stoja ako samostatné budovy v mestách. Slúžia občanom mesta, ale sú zaradené do majetku nemocníc, ktoré by mali ísť pod vyšší územný celok. A samotní primátori ma žiadali, aby tie polikliniky, ktoré slúžia obci, aby boli v ich vlastníctve, a nie vo vlastníctve vyššieho územného celku, keďže neslúžia občanom celého regiónu, ale len toho mesta. A tie sme vybrali. To sú samostatne stojace objekty, ktoré majú tento charakter. Toľko možno k tomuto materiálu. Ja sa teraz dotknem ceny. Vážené dámy, vážení páni, cena, ktorá je tu uvedená, je účtovná cena, je stanovená presne podľa predpisov, ktoré majú rozpočtové a príspevkové organizácie stanovené pri výpočte účtovnej ceny. V texte materiálu ste sa mohli dočítať, že predkladáme na ministerstvo pre správu a privatizáciu v rámci základných privatizačných projektov, ktoré vzniknú až potom, keď Národná rada tento zoznam schváli, štyri druhy ceny. Bude to účtovná cena, bilančná cena, teda trhová cena, ktorá bude stanovená dvoma spôsobmi - výnosovou metódou a substančnou metódou. A na základe týchto štyroch cien potom ministerstvo pre správu a privatizáciu vyberie tú cenu, ktorá bude predajnou. Teda nie je pravdou, že všetky ceny budú uvedené. My sme ďalšie ceny neuvádzali preto, že všetky ostatné ceny sa stanovujú pomocou odborného posudku znalcom a je zbytočné dávať takéto odborné posudky robiť, pokiaľ zariadenie nie je schválené. To znamená, toto je cena, ktorá je stanovená metódou, ktorá sa dá vypočítať zamestnancami príslušného zariadenia a je stanovená metodikou, ktorá je používaná. Ja si nemôžem, žiaľ, vymyslieť inú metodiku. Ak je touto metodikou cena 3 milióny, je 3 milióny. Ak je touto metodikou cena 39 miliónov, je 39 miliónov. Ale to nie je problém ministerstva zdravotníctva. Takýto spôsobom výpočtu ceny stanovilo ministerstvo pre správu a privatizáciu. Súhlasím. Teraz sa dotknem niektorých vecí. Po prvé by som sa rád dotkol problému nemocníc, ktoré sú zaradené do transformácie. Ja som povedal napriek tomu, že zákon o transformácii nežiada od ministra, aby mal k transformačnému projektu súhlas obcí a miest práve preto, že ide o zariadenia, ktoré sú zaradené aj do procesu, ak neprejdú procesom transformácie, pôjdu vyššiemu územnému celku a obci. Požiadal som o vyjadrenie predstaviteľov obcí. Tam, kde predstavitelia obcí nesúhlasili, bola to Nemocnica v Čadci, bola to Nemocnica v Bánovciach, som stiahol tieto nemocnice. Nemocnica v Bardejove je, mám k dispozícii jednomyseľné stanovisko mestského zastupiteľstva, že súhlasia s transformačným procesom na neziskovú organizáciu. Pôvodne nesúhlasili, dnes nesúhlasia, táto nemocnica bude mať spoluzakladateľov Bardejovské kúpele, košickú arcidiecézu a zamestnancov nemocnice. Čo sa týka zariadenia v Topoľčanoch, zariadenia Topoľčany, nemocnica bol tiež daná do procesu transformácie na základe žiadosti arcidiecézy trnavskej, na základe priamo požiadavky pána arcibiskupa Sokola. Pán arcibiskup v tejto chvíli nesúhlasí s takým procesom a my skončíme. Skončíme, nemocnica pôjde do vyššieho územného celku a bude spravovaná poslancami z Nitry. Parlament sa nevyjadroval vôbec k Topoľčanom, pán poslanec, takže buďte taký láskavý, nemiešajte dva pojmy dokopy. Dobre, bolo by to asi korektné. To je, čo sa týka nemocníc, ktoré sú zaradené. To znamená všetky nemocnice, ktoré sú zaradené do procesu transformácie, všade je súhlas mestského zastupiteľstva a mám ich v mnohých prípadoch aj podpis jednotlivých poslancov. Takže tá záležitosť je absolútne korektná. Dovoľte môj cynický postup v oblasti Diamantu. Po tom, ako to bolo nazvané cynickým postupom, po tom, ako Národná rada prijala uznesenie, ja som v súlade s týmto uznesením predložil do vlády materiál, z ktorého som žiadal vyňať zariadenie v Štiavničke, tak to bolo povedané a Slovthermu, teda tieto dve zariadenia z procesu privatizácie, vláda s vyňatím Štiavničky súhlasila, s vyňatím Diamantu nie a uložila mi predložiť projekt. Je to v súlade s tou úlohou, ktorú minister má, pretože uznesenia vlády sú tam rozhodujúce. Ak máte smerujúce ďalšie protesty, prosím, ja s tým nemám žiadny problém, nech sa páči, smerom k vláde. Nie je to alibizmus, je to presne tak, ako to má byť, pán poslanec. Dobre poznáte legislatívne pravidlá, takže by ste mali vedieť, že každé takéto stanovisko, ktoré ak príde z Národnej rady, ja musím dať do vlády, aby vláda svojím uznesením rozhodla. Vláda rozhodla takto. Opakujem znovu, nerobím s tým problémy. Skôr mi robí problémy jedna vec, že prečo my máme zachovávať sanatórium pre papalášov. Toto už nebude. Toto, ale tu boli také argumenty a to, skutočne hovorím, že to nie. My sme to... (hlasy v sále), hovoril to o vyšších funkcionároch, pán poslanec Brňák o tom hovoril, že sú tam prezidentské apartmány a iné podobné veci. Nie, jednoducho toto by už nemalo platiť, tento argument neberiem. Ostatné argumenty, ktoré ste hovorili, beriem, ale tento argument nie, a preto si myslím, že nie. A druhá otázka, ktorá tu vzniká, pýtam sa, prečo je dôležité pre zariadenie v Dudinciach budova v Bratislave, ktorá nevykonala pre slovenské kúpele nič. (Hlasy v sále.) To ja neviem, pre koho je zaujímavá, ale pre zdravotníctvo nevykonáva nič táto organizácia. To znamená, že by sa mala dokonca ako nadbytočná odpredať. Toľko k problematike Diamantu. Problematika Bezručovej. Bezručova, bývalá nemocnica, tam kde bola poliklinika, chirurgické oddelenie a interné oddelenie, táto časť je v dlhodobom prenájme. Poliklinika tam ostala pracovať, prenájomca sa zaviazal, že opraví všetky zariadenia, ktoré sú tam, pretože tam sú problémy predovšetkým so sanitárnymi vedenia, elektrickým vedením, to sa tam vymieňa a čo sa týka tej budovy na gynekológii a pôrodníctve, čo bola, a detského oddelenia, tá budova je už niekoľko rokov prázdna. My sme najprv museli získať zmenu zmluvy, ktorú uzatvoril predchádzajúci riaditeľ v období vašej vlády, ktorá bola nevypovedateľná na absolútne smiešnu sumu prenájmu. To sme dosiahli a teraz je tá budova ponúknutá, nie žiadne moje chúťky, neviem, ktorý to tu hovoril, tá budova je ponúknutá orgánom štátnej správy, pokiaľ o ňu prejavia záujem, pôjde prevodom týmto orgánom. To je všetko. Pokiaľ o to záujem štátnych orgánov nebude, tak pôjde do verejnej predajnej súťaže. Kto sa prihlási, dá vyššiu cenu, ten ju dostane. My ju z hľadiska zdravotníctva v centre mesta ako nemocnicu nepotrebujeme. Boli by sme radi, keby sa prihlásil taký záujemca, ktorý by v tejto budove lokalizoval sociálne služby alebo zdravotno-sociálne služby. Boli by sme radi, pretože takýchto zariadení má Bratislava málo, a pokiaľ viem, v Starom Meste je len jedno takéto zariadenie, ktoré kapacitne úplne nestačí pre potreby celej Bratislavy. Neviem, aký to bude mať koniec, uvidíme, lebo nemáme ešte všetky odpovede od štátnych orgánov. Súhlasím s tým, čo ste všetko povedali o Pavlovciach. Tam som tiež postupoval v súlade s tým, čo Národná rada prijala svojím uznesením, respektíve výbor. Vzhľadom na to, že aj ja som presvedčený, že došlo k porušeniu vecného bremena, obrátil som sa listom na príslušné orgány, v danom prípade Fond národného majetku, aby posúdil, či vecné bremeno, ktoré bolo v privatizačnom projekte, bolo dodržané. Žiaľ, treba povedať, že mám prípis z Fondu národného majetku, že podľa ich názoru vecné bremeno nebolo porušené. Budete o chvíľu diskutovať s pánom prezidentom fondu, budete diskutovať s prezidentom fondu, nech sa páči, treba sa tam obrátiť. To druhé, čo ste hovorili, pani poslankyňa, to je horšie. Ten nápis, ktorý je tam na dverách, to je horšie, pretože to je skutočne v priamom rozpore. Ja som nevedel o tomto nápise, ja vyzvem okamžite krajského lekára, aby urobil nápravu v tejto oblasti, pretože je to v jeho kompetencii, nie v kompetencii ministra zdravotníctva, ale toto je naozaj zvrátenosť od pána doktora takto sa správať k občanom, ktorí žijú v oblasti. Ešte snáď dve pripomienky, čo sa týka, Bardejov som povedal, Topoľčany, Bezručov, Diamant, áno, ceny som povedal, zoznamy privatizovaných, to, čo požadovala pani poslankyňa Aibeková a čo som mal dať do 15. mája tohto roku do výboru. Pre nás tieto zoznamy kompletizuje Fond národného majetku. Pán prezident fondu sa na mňa obrátil, že v stanovenom termíne takýto zoznam nie je schopný spraviť. Ja som sa obrátil listom na pána poslanca, listom na pána predsedu výboru pána poslanca Ferkóa, aby mi odložil termín asi o desať dní, keď som dostal prísľub od prezidenta fondu, že budeme mať kompletné zoznamy, takže my ich máme pripravené. Tie zoznamy zdravotníckych zariadení, ktoré sú zaradené do VÚC, do obce a ktoré požiadali o transformáciu, tam je ťažko povedať, či budú zaradené na transformáciu, lebo o tom rozhoduje vláda ako kolektívny orgán, ale ten zoznam, o ktorý požiadal, je a ten zoznam je k dispozícii, mám taký pocit, že sme vám ho už aj poslali, ale nie sú tam tie, ktoré boli v minulosti privatizované. Opakujem, nemáme ten materiál ešte z fondu. Samozrejme, ak je požiadavka a myslím si, že s tým sa dá súhlasiť, pokojne predložíme zoznam aj na rokovanie Národnej rady. Či na to bude čas, to neviem, ale v každom prípade určite bude čas na to prerokovať to vo výbore a každý poslanec by takúto informáciu mal dostať, ja s tým súhlasím, má na to právo a je to dobré uznesenie, ktoré tam môže byť. Ešte snáď jednu maličkosť na záver pani poslankyni Tóthovej. Pani poslankyňa, o SDĽ ste tu hovorili vetu, ktorú predniesol pán premiér Mečiar, že som ju ja takto povedal. Pán premiér Mečiar povedal aj to, že som hovoril o úplatku 5 miliónov dolárov, ktoré som prijal v novembri pod gaštanmi, takže viaceré, neviem, aké máte uši, ale ťažko ste mohli túto vetu počuť. Ďakujem pekne.